《题公安宰黄叔万鲁斋 其二》
宋代·曾丰

试推学之功，但自好而始。设令太聪明，视孝绪馀尔。

公安黄令君，少钝壮而锐。不受青云吞，犹坐黄卷累。

开囊包物初，落笔洒胸次。锋芒莫敢撄，古剑发新砺。

骎骎进未休，冉冉老将至。以鲁揭其斋，盖是少时事。

云胡不辄更，无乃有所为。新收汗马心，蚤作蛰雷计。

音容成老翁，情性复孩稚。其友曾撙斋，适是参苗裔。

家学世相传，鲁者钝之谓。生平事事迟，大抵与君似。

虽迟幸勿嫌，正以钝为利。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。